San Nichioso

San Nichioso de Mira (primma do XIX sec. San Nicheroso). 

Santo protetô di mainæ, pescoei, mercanti, speçiæ, profumê, bottæ, figgiœu, figge da maio, scolai, avvocati nonché de vittime di erroî giudiçiai.

A so festa a cazze o 6 de dexembre.

Nativo de Patara inta Liçia, o fu vesco de Mira into sec. IV. O moì verso o 350. De fronte a queste scarse notiççie storiche, a lezendia a l'ha inricchio con di particolæ maaveggioxi a so vitta e a l'ha fæto de questo santo o taomaturgo pe eccellença, segge de l'Oriente grego e slavo, che de l'Occidente latin.

Segondo a lezendia, caitateive fin da-a zoeneçça, o l'aviæ d'arescoso provisto a dœutta pe træ foente che se donque saieivan stæte inandiæ a-a prostituçion (cfr. Dante, Purg., XX, 31-33), ço ch'o l'ha reizo protettô di figgiœu, a-i quæ o porta d'arescoso i regalli a vigilia da so festa; o l'aviæ scciaffezao Ario in pin concilio de Nicea (ma da-e liste superstite no risurta o so nomme tra quelli di veschi presenti); o l'aviæ sedao a tempesta durante un so viægio a-i lœughi santi, ço ch'o l'ha fæto patrono da navegaçion, successô di Diòscui e Poxidon di crestien (ὁ Ποσειδῶν τῶν χριστιανῶν); o l'aviæ risciuscitao trei zoenetti fæti a tocchi e missi in sarmoiia da un perfido albergatô .

Di mercanti de Bari rapin into 1087 da Mira o so corpo trasportandolo inta lô patria, donde fu eretto in so onô a famoza baxilica, meta de pii pellegrinaggi da-e tære d'Oriente e d'Occidente. Da-e so osse i canonneghi do santuaio arecœuggian cotidianamente un liquido œuiozo, dîto "manna de San Nichioso", da quæ ben se zova i devotti.

Dex'anni doppo, into 1099, a-i tempi d'a primma croxâ i Veneçien, raoxi pe ese stæti precedui dai Bareixi into furto de reliquie, passon da Mira liatri ascì pe vedde se ghe foise stæto ciu ninte da portâ via, e ghe trovon e reliquie de San Tedoo, de San Nichioso de Pinara e de un atro San Nichioso barba de quest'urtimo. Otr'a queste ghe trovon ancon meitæ de osse do San Nichioso "o grande" che i Bareixi gh'aivan lasciao e i Mireixi aivan torna ascozo. Quindi ancœu l'atra meitæ di osse do santo son a Veneçia inta gexa de San Nicoleto a-o Lido.relaçion do prof. Luigi Martino, doxente d'Anatomia uman-a normale de l’Universcitæ de Bari, Bollettin de san Nicolla, numero speciale, arvî-dexembre 1957

In Occidente o so culto o penetra a-o tempo de Otton II, aprœuvo a-o fæto che che so moggê a l'ea a bizantiña Teofano, e o se diffonde specce in Loreña (Saint-Nicolas-de-Port), in Sviççera (a Friburgo), in Olanda (a Campen), in Belgio (a Liegi). A Romma ascì San Nichioso o fu popolariscimo comme attesta o numero de gexe ò otoi ò cappelle a lê dedicæ (una sciuscianteña) e quello de superstite (S. Nichioso in prexon, S. Nichioso di prefetti, S. Nichioso di Loreneixi, S. Nichioso di Incoronæ). 

miniatura|O Sinterklaas olandeize
Into folklô american e di paixi transarpin San Nichioso o l'è vegnúo Santa Claus (da Sanctus Nicolaus), "Poæ Dênâ", ch'o l'è o vegio benefico da-a barba gianca e da-a sporta piña de regalli, ch'o passa a distribuî a-i figgiœu inta nœutte de Dênâ. Into Medioevo o giorno 6 dexembre l'ea d'uzo elezze tra i figgiœu l' episcopus puerorum (ò scholariorum), o quæ o rivestiva de solenne insegne episcopæ, circondao da una piccena corte de coetanei, e o-e conservava fin a-o giorno di Innoxenti (28 dexembre).

 Iconografia  
Inte l'arte grega e latiña S. Nichioso o l'è de longo rappresentao con di attribuii episcopæ. E so caratteristeghe son: træ balle d'óo ò træ borse ò trei figgiœu, távotta inte 'na vasca; l'àncoa ò a nave. E ciu comuñe figuraçioin da so lezendia derivan da-a verscion de Iacopo da Vaaze: o santo o caccia furtivamente e borse de dinæ inta cammia de træ sœu; o viægio pe mâ in Tærasanta e a tempesta; a proteçion miacooza di naveganti in peigo de naofraggio; trei figgiœu resciuscitæ; o sarvamento di trei condannæ a morte.

 Rimma de l'Anonnimo Zeneize 
De sancto Nicholao

San Nicheroso confesor
chi sei pin de pietae
e aprestao secorreor
en ogni neccessitae
a mi malvaxe peccaor
tuto pin de iniquitae
semper seai consolaor
in ognunchana aversitae.

Anonnimo zeneize (1300 ca.), rimma X.Archivio glottologico italiano, vol. II, 1876

 Notte 

 Atri progetti

Categorîa:Biografìe
Categorîa:Santi
Categorîa:Véschi